O‘zbekistonda avtomobillar sotuvi keskin ko‘tarildi. Bunga nima sabab bo‘ldi?

Mahalliy avtomobil bozorida sotuvlar yil boshidan beri jadallik bilan o‘sdi. Bu haqda iqtisodiy tadqiqotlar va islohotlar markazi tomonidan o‘tkazilgan tahlildan ma’lum bo‘ldi.

2022-yil fevral oyida 128,4 ming dona avtotransport vositalari davlat ro‘yxatidan o‘tkazildi. 
Bu o‘tgan yilning fevral oyiga (51,5 ming) nisbatan 149,2 foizga va 2020-yil yanvar oyiga (57,5 ming) nisbatan esa 123,2 foizga ko‘paydi. 
Ekspertlar avtomobillarni ro‘yxatdan o‘tkazish sonining jadallik bilan o‘sishini o‘tgan oydan avtotransport vositalarini sotib olganlik uchun yig‘imning to‘liq bekor qilinishi bilan izohlamoqda. 
Bundan tashqari oldi-sotdi shartnomasini notarial rasmiylashtirish uchun undiriladigan davlat bojini bazaviy hisoblash miqdorining 3 barobari miqdorida belgilanishi ham bunga sabab bo‘lgan. 
Jumladan, O‘zbekistonga avtotransport vositalarini sotib olish yoki vaqtinchalik olib kirishda to‘lanadigan yig‘im 2022-yilgi davlat budjeti to‘g‘risidagi qonunga asosan bekor qilindi.

Joriy yilning fevral oyida birlamchi bozordan sotib olingan avtomobillar soni 28,8 ming donani tashkil etdi. Avtomobil savdosi yanvar oyiga nisbatan 3,2 foizga oshdi. Ikkilamchi bozorda ushbu ko‘rsatkich 99,6 ming donani tashkil etdi (o‘sish 16,8 foiz).
Yangi avtotransport vositalarini ro‘yxatdan o‘tkazishlar soni o‘tgan oyga nisbatan Toshkent (63,2 foiz), Qashqadaryo (38,1 foiz) viloyatlari va Qoraqalpog‘iston Respublikasida (15,9 foiz) sezilarli darajada oshgan bo‘lsa, Sirdaryo (-27,8 foiz), Farg‘ona (-22,3 foiz), Namangan (-16,9 foiz), Buxoro (-6,2 foiz) ga nisbatan), Surxondaryo (-6,1 foiz), Samarqand (-4,8 foiz), Jizzax (-1,9 foiz) viloyatlari va Toshkent shahrida (-6,6 foiz) kamayish kuzatildi.

Ikkilamchi bozordan sotib olingan avtotransport vositalarini rasmiylashtirishlar soni eng ko‘p bo‘lgan hududlar Samarqand — 12,5 ming (yanvar oyida - 9,7 ming), Farg‘ona — 11,8 ming (9 ming), Andijon — 10,2 ming (7,2 ming), Namangan — 9,4 ming (8,1 ming), Qashqadaryo — 8,3 ming (6,4 ming) viloyatlari va Toshkent shahri — 11,7 ming (13,6 ming) bo‘ldi.
Avvalroq Iqtisodiy tadqiqotlar va islohotlar markazi O‘zbekistonda fevral oyida uylar sotuvi ko‘paygani haqida xabar berilgan edi.